
Rheoliadau’r Ddoethuriaeth Broffesiynol

Tachwedd 2023






1. CYFLWYNIAD
1.1 Mae’r ddogfen hon yn amlinellu’r fframwaith rheoleiddio ar gyfer rhaglen y Ddoethuriaeth Broffesiynol, gan gynnwys y llwybrau ar gyfer y teitlau canlynol:
Doethur mewn Ymarfer Proffesiynol (DProf)
Doethur mewn Iechyd Cymhwysol (DAH)
Doethur mewn Rheolaeth Dylunio (DDM)
Doethur mewn Addysg (EdD)
Doethur mewn Peirianneg (Deng)
Doethur yn yr Amgylchedd Adeiledig Cynaliadwy (DSBE)
Meistr mewn Ymarfer Proffesiynol (MProf)
1.2 Mae’r fframwaith rheoleiddio hwn yn atodol i’r Rheoliadau ar gyfer Graddau Ymchwil, felly rhaid ei ddarllen ar y cyd â’r ddogfen honno.
1.3 Mae’r fframwaith rheoleiddio hwn yn ymgorffori polisïau ac arferion da sydd wedi’u cydnabod ar lefel genedlaethol a/neu godau ymarfer yr Asiantaeth Sicrhau Ansawdd, cynghorau cyllido a chynghorau ymchwil. Felly, mae’r fframwaith yn cael ei adolygu bob blwyddyn.
1.4 Mae system sicrhau ansawdd y Brifysgol, sy’n cynnwys y rheoliadau hyn, yn cael ei hadolygu’n rheolaidd ac yn ceisio sicrhau safonau y gellir eu cymharu â’r rheini mewn sefydliadau addysg uwch eraill yn y DU ac sy’n gyson â Fframwaith yr Asiantaeth Sicrhau Ansawdd ar gyfer Cymwysterau Addysg Uwch; a sicrhau bod ansawdd y ddarpariaeth yn rhoi cyfle teg a rhesymol i ymgeiswyr ennill cymhwyster o fewn cyfnod derbyniol.
1.5 O dan y rheoliadau hyn, gellir dyfarnu gradd Doethur [teitl y llwybr perthnasol] i gydnabod bod y modiwlau a addysgir a gymeradwywyd wedi’u cwblhau’n llwyddiannus, ynghyd â chwblhau’r modiwl DOC8004 Gweithredu Newid: Adroddiad Prosiect a Myfyrdodau Personol yn llwyddiannus. Bernir bod y canlyniadau o gwblhau’r gwaith hwn wedi arwain at greu a dehongli gwybodaeth newydd, drwy ymchwil wreiddiol o ansawdd sy’n bodloni adolygu gan gymheiriaid, sy’n ymestyn ffiniau’r ddisgyblaeth, ac sy’n deilwng o’i chyhoeddi ac sy’n dangos tystiolaeth o gaffael a deall yn systematig gorff sylweddol o wybodaeth wrth arloesi yn y ddisgyblaeth academaidd neu’r maes ymarfer proffesiynol. Wrth asesu teilyngdod yr adroddiad prosiect terfynol a’r traethawd myfyriol a gyflwynir i ymgeisio am y radd, rhaid i’r arholwyr gadw mewn cof cwmpas y gwaith a gwblhawyd o’r blaen ar y rhaglen a safon a chwmpas y gwaith ar gyfer yr adroddiad prosiect terfynol y mae’n rhesymol disgwyl i fyfyriwr galluog a diwyd ei gyflwyno ar ôl cyfnod o astudio rhan-amser. Ni ellir rhoi gradd Doethur er anrhydedd.
1.6 Meistr mewn Ymarfer Proffesiynol (MProf). O dan y rheoliadau hyn, gellir dyfarnu gradd Meistr mewn Ymarfer Proffesiynol (MProf) i Ymchwilwyr Doethurol sydd wedi pasio’r holl bwyntiau asesu yn llwyddiannus ym mhob un o’r modiwlau a addysgir (h.y., DOC7001; DOC8002; a DOC8003).
2. GOFYNION MYNEDIAD
2.1 Fel arfer, bydd ymgeiswyr yn symud ymlaen i’r rhaglen Doethuriaeth Broffesiynol ar ôl cwblhau 120 o gredydau drwy fodiwlau a addysgir ar Lefel 7 yn rhan o raglen MA, MSc neu MBA.
2.2 Gellir esemptio ymgeiswyr rhag y gofyniad uchod i astudio ar lefel gradd Meistr yn y sefyllfaoedd canlynol:
(i) Bod yr ymgeisydd yn dal gradd Meistr a enillodd mewn Prifysgol gymeradwy a gafwyd drwy ymchwil neu astudio uwch a oedd yn cynnwys modiwl 20 credyd ar ddulliau ymchwil ac sydd, ym marn Grŵp Graddau Ymchwil yr Ysgol, wedi darparu cefndir academaidd digonol i ganiatáu cwblhau’r Ddoethuriaeth Broffesiynol;
(ii) Bod yr ymgeisydd wedi cwblhau gwaith ôl-radd dan oruchwyliaeth am o leiaf un flwyddyn yn amser llawn neu ddwy flynedd yn rhan-amser yn yr un ddisgyblaeth academaidd, a hynny’n cynnwys hyfforddiant priodol mewn Dulliau Ymchwil, y barnwyd ei fod yn foddhaol gan Grŵp Graddau Ymchwil yr Ysgol i ganiatáu cwblhau’r Ddoethuriaeth Broffesiynol;
(iii) Bod yr ymgeisydd yn gallu darparu tystiolaeth foddhaol fel arall i Grŵp Graddau Ymchwil yr Ysgol, yn cyfateb i (i) neu (ii) uchod, ei fod yn meddu ar arbenigedd, profiad neu gymhwystra perthnasol digonol ar ôl graddio i ddibenion cwblhau’r Ddoethuriaeth Broffesiynol. Yn yr achos hwn, rhaid i’r Ymchwilydd Doethurol gwblhau modiwl Dulliau Ymchwil am 20 credyd neu’r hyn sy’n cyfateb iddynt yr un pryd ag y mae’n cychwyn y Ddoethuriaeth Broffesiynol.
Mewn unrhyw un o’r achosion uchod, rhaid i’r ymgeisydd gwblhau ffurflen Cydnabod Dysgu Blaenorol (drwy Brofiad) y Brifysgol a dangos portffolio o dystiolaeth i ategu ei gais am ei esemptio. Bydd Cydgysylltydd Doethuriaethau Proffesiynol yr Ysgol yn cymryd hynny o gamau y bernir bod eu hangen, yn cynnwys galw am dystlythyrau academaidd, i ganfod cyrhaeddiad academaidd yr ymgeisydd a’i addasrwydd i ymgymryd ag ymchwil.
2.3 Gellir caniatáu esemptiad i ymgeiswyr drwy Gydnabod Dysgu Blaenorol (drwy Brofiad) rhag y gofyniad i ennill 120 credyd cyntaf y Ddoethuriaeth Broffesiynol (h.y., DOC7001 a DOC8002) os ydynt wedi cwblhau gradd ar lefel Meistr a Gradd Ymchwil sy’n cyfateb i Lefel 7 (e.e., MPhil / MRes).
2.4 Bydd ymgeiswyr sydd wedi ymadael o’r blaen â gradd MProf neu MProfPrac (yr hen deitl) o Brifysgol Metropolitan Caerdydd yn gallu dychwelyd, drwy wneud cais llwyddiannus o dan weithdrefn Cydnabod Dysgu Blaenorol (drwy Brofiad) y Brifysgol, i gwblhau modiwl yr Adroddiad Prosiect Terfynol ac, ar ôl ei gwblhau’n llwyddiannus, ymadael â Doethuriaeth Broffesiynol.
2.5 Yn unol â’r canllawiau ar Gydnabod Dysgu Blaenorol (drwy Brofiad), bydd terfyn amser o 5 mlynedd ar gyfer ceisiadau gan Ymchwilwyr Doethurol am ddychwelyd ac ailymgymryd â’r Ddoethuriaeth Broffesiynol.
2.6 Rhaid i geisiadau am Gydnabod Dysgu Blaenorol (drwy Brofiad) gael eu hasesu gan Grŵp Graddau Ymchwil yr Ysgol yn dilyn cwnsela’r ymgeisydd gan aelod o’r tîm goruchwylio arfaethedig (gweler hefyd 2.2(iii) uchod).
2.7 Yn ogystal â’r gofynion mynediad uchod, rhaid i ymgeiswyr allu bodloni Grŵp Graddau Ymchwil yr Ysgol mewn perthynas â’u rhugledd yn y Gymraeg neu’r Saesneg ar y lefel sy’n angenrheidiol i gwblhau rhaglen waith yn eu dewis iaith ac i amddiffyn Adroddiad Prosiect Terfynol a Thraethawd Myfyriol yn yr iaith honno. Bydd rhugledd yn y Saesneg yn cael ei ddangos gan ymgeiswyr o wledydd tramor nad yw’r Saesneg yn iaith gyntaf iddynt drwy sgôr IELTS (neu’r hyn sy’n cyfateb iddi) o 6.5 wrth gael mynediad ac o leiaf 6.5 yn y cydrannau darllen ac ysgrifennu ac o leiaf 6.5 yn y cydrannau sy’n weddill. Gofynnir i ymgeiswyr ddarparu hynny o dystiolaeth y bernir ei bod yn ddigonol gan yr Ysgol berthynol. Gweler www.cardiffmet.ac.uk/EnglishRequirements. 
3. COFRESTRU A’R DULL ASTUDIO
3.1 Mae’n ofynnol bod ymgeisydd am radd ymchwil yn cwblhau ffurflen gofrestru Prifysgol Metropolitan Caerdydd (ar-lein) ac yn dangos dogfennau adnabod ffurfiol. Ar ôl ei gofrestru, bydd yr ymgeisydd yn gyfrifol am dalu ffioedd.
3.2 Ar Raglen y Ddoethuriaeth Broffesiynol, rhaid i’r ymgeisydd gofrestru’n Ymchwilydd Doethurol rhan-amser a thalu’r ffi briodol a ragnodwyd.
3.3 Dyddiad cychwyn rhaglen Doethuriaeth Broffesiynol fydd y dyddiadau cofrestru ar gyfer Graddau Ymchwil ym Medi, Ionawr ac Ebrill. 
3.4 Bydd yn ofynnol wedyn i Ymchwilwyr Doethurol barhau â’u cofrestriad drwy wneud cynnydd boddhaol, talu’r holl ffioedd cymwysadwy a dilyn prosiect ymchwil cymeradwy.
4. TROSGLWYDDO COFRESTRIAD O SEFYDLIAD ARALL
4.1 Gwnaiff y Brifysgol ystyried ceisiadau gan unigolion sydd wedi dechrau rhaglen gradd ymchwil mewn sefydliad arall. Ystyrir ceisiadau am drosglwyddo i’r Brifysgol gan Grŵp Graddau Ymchwil yr Ysgol a bydd yn dilyn y broses sydd wedi’i disgrifio yn y ddogfen Transferring Doctoral Study to Cardiff Metropolitan University.
5. [bookmark: _TOC_250006]STRWYTHUR Y RHAGLEN
5.1 Bydd yn ofynnol bod Ymchwilydd Doethurol sy’n ceisio gradd Doethuriaeth Broffesiynol yn dilyn cynllun astudio a addysgir, ynghyd â rhaglen ymchwil gymhwysol dros y cyfnod a ragnodwyd ac, wedyn, bydd yn ofynnol iddo ymgyflwyno ar gyfer arholiad am yr adroddiad prosiect terfynol a’r traethawd myfyriol.
6. PENODI GORUCHWYLWYR A CHYNGHORWYR
6.1 Rhaid i bob Ymchwilydd Doethurol gael dim llai na dau oruchwylydd a gymeradwywyd gan Grŵp Graddau Ymchwil yr Ysgol. Rhaid i un o’r goruchwylwyr fod yn Gyfarwyddwr Astudiaethau neu rhaid i’r ddau oruchwylydd gael eu cynorthwyo gan Gydgysylltydd Tîm Goruchwylio. Bydd y Cyfarwyddwr Astudiaethau neu’r goruchwylydd arweiniol (os yw Cydgysylltydd Tîm Goruchwylio yn rhan o’r tîm) yn arfer cyfrifoldeb cyffredinol dros waith y tîm goruchwylio a rhaid iddo fod yn aelod o staff Prifysgol Metropolitan Caerdydd. Mae rhagor o fanylion ar gael am ffurf y Tîm Goruchwylio yn y Llawlyfr Goruchwylydd Ymchwilwyr Doethurol ac yn y Ganolfan Wybodaeth i Oruchwylwyr (yr Academi Ddoethurol).
6.2 Nodir yr hyn a ddisgwylir gan y Tîm Goruchwylio yn y Llawlyfr Goruchwylydd Ymchwilwyr Doethurol ac yn y Ganolfan Wybodaeth i Oruchwylwyr, a rhaid cydymffurfio â’r disgwyliadau hyn. Mae’r rhain yn cynnwys gofyniad i Oruchwylwyr roi sylw i’w datblygiad proffesiynol parhaus bob blwyddyn. 
7. ASESIADAU: YR ELFEN A ADDYSGIR
7.1 Y marc pasio ar gyfer holl fodiwlau a addysgir y Ddoethuriaeth Broffesiynol fydd 50%. Rhaid pasio’r holl asesiadau o fewn yr holl fodiwlau. Ni fydd Ymchwilwyr Doethurol yn gallu gwneud iawn am farc is mewn un asesiad neu fodiwl drwy gael marc uwch mewn asesiad neu fodiwl arall.
7.2 Bydd Ymchwilwyr Doethurol yn cael dwy ymgais ar y mwyaf i gael eu hailasesu ar gyfer pob dull asesu. Disgwylir y bydd yr Ymchwilydd Doethurol yn dilyn gweithdrefnau asesu ffurfiannol gyda’r tîm goruchwylio er mwyn sicrhau bod cynnyrch yr asesiad o safon briodol (ar sail y meini prawf asesu) cyn cyflwyno’r asesiad. Ar gyfer pob ailasesiad, bydd yr Ymchwilydd Doethurol yn cael dau fis o’r pwynt y cafodd adborth i ailgyflwyno’r asesiad. Gellir newid y cyfnod hwn os cymeradwyir cais am ‘seibiant astudio’ neu ‘amgylchiadau lliniarol’.
7.3 Er mwyn bod yn gymwys i ennill Tystysgrif Ôl-radd mewn Addysg Uwch, rhaid i’r Ymchwilydd Doethurol basio modiwlau a addysgir sy’n rhoi 60 credyd ar raglen y Ddoethuriaeth Broffesiynol.
7.4 Er mwyn bod yn gymwys i ennill Diploma Ôl-radd mewn Addysg Uwch, rhaid i’r Ymchwilydd Doethurol basio modiwlau a addysgir sy’n rhoi 120 credyd ar raglen y Ddoethuriaeth Broffesiynol.
7.5 Er mwyn bod yn gymwys i ennill Gradd Meistr mewn Ymarfer Proffesiynol, rhaid i’r Ymchwilydd Doethurol basio’r holl fodiwlau a addysgir ar raglen y Ddoethuriaeth Broffesiynol.
8. [bookmark: _TOC_250002]ASESIADAU: YR ADRODDIAD PROSIECT TERFYNOL A’R TRAETHAWD MYFYRIOL
8.1 Bydd y rhaglen hon yn cael ei chwblhau drwy gyflwyno Adroddiad Prosiect Terfynol a Thraethawd Myfyriol.
8.2 Caiff yr Adroddiad Prosiect Terfynol a’r Traethawd Myfyriol (asesiadau ar gyfer modiwl DOC8004) eu hasesu drwy Arholiad Llafar gan fwrdd arholi ffurfiol. Er mwyn bod yn gymwys i ennill gradd Doethuriaeth Broffesiynol, rhaid i’r Ymchwilydd Doethurol amddiffyn y gwaith yn llwyddiannus yn ystod yr Arholiad Llafar, a chael argymhelliad wedyn gan y bwrdd arholi i Grŵp Graddau Ymchwil y Brifysgol i gymeradwyo’r dyfarniad.
8.3 Bydd yr ymgeisyddiaeth yn methu os na chyflwynir yr asesiadau ar gyfer DOC8004, ar y ffurf ac yn y modd sydd wedi’u rhagnodi mewn rheoliadau, neu os na chwblheir y modiwlau ar gyfer y rhaglen MProf:
(a) Yr Adroddiad Prosiect Terfynol a’r Traethawd Myfyriol:
O fewn chwe blynedd ar ôl dyddiad y cofrestriad cyntaf, oni bai fod yr Ymchwilydd Doethurol wedi cael cymeradwyaeth i gais am Gydnabod Dysgu Blaenorol (drwy Brofiad) ar gyfer 120 neu 240 o gredydau’r modiwlau a addysgir ar gyfer y Ddoethuriaeth Broffesiynol. Yn yr achosion hyn, tynnir amser o gyfnod llawn gwreiddiol yr ymgeisyddiaeth, yn cyfateb i nifer y credydau a gymeradwywyd ar gyfer Cydnabod Dysgu Blaenorol (drwy Brofiad).
(b) Modiwlau MProf:
O fewn pedair blynedd ar ôl dyddiad y cofrestriad cyntaf, oni bai fod yr Ymchwilydd Doethurol wedi cael cymeradwyaeth i gais am Gydnabod Dysgu Blaenorol (drwy Brofiad) ar gyfer 120 o gredydau’r modiwlau a addysgir ar gyfer y Ddoethuriaeth Broffesiynol. Yn yr achosion hyn, tynnir amser o gyfnod llawn gwreiddiol yr ymgeisyddiaeth, yn cyfateb i nifer y credydau a gymeradwywyd ar gyfer Cydnabod Dysgu Blaenorol (drwy Brofiad).
Gall y Brifysgol ymestyn y terfynau amser uchod mewn achosion eithriadol yn unig. Rhaid i Ysgol yr Ymchwilydd Doethurol gyflwyno cais rhesymedig wedi’i ategu gan dystiolaeth annibynnol briodol i’w ystyried gan Grŵp Graddau Ymchwil yr Ysgol.
8.4 Oherwydd natur y rhaglen, disgwylir y bydd rhannau o’r rhaglen yn cael eu cynnal y tu allan i’r Brifysgol. Mewn achosion o’r fath, bydd darpariaethau’r Cod Ymarfer ar gyfer Graddau Ymchwil yn parhau’n gymwys.
8.5 Rhaid i Ymchwilwyr Doethurol lofnodi datganiad i ardystio nad yw sylwedd y gwaith a gyflwynir wedi cael ei dderbyn ar gyfer unrhyw radd neu ddyfarniad, ac nad yw wedi’i gyflwyno ar y pryd i ymgeisio am unrhyw radd neu ddyfarniad arall. Rhaid cynnwys y datganiad wedi’i lofnodi ym mhob copi o’r gweithiau a gyflwynir ar gyfer arholi.
8.6 Rhaid cwblhau ymchwil pob Ymchwilydd Doethurol drwy gyflwyno Adroddiad Prosiect Terfynol a Thraethawd Myfyriol (gweler Llawlyfr Modiwl DOC8004 am ganllawiau ar fformatiau posibl ar gyfer yr Adroddiad Prosiect).
8.7 Rhaid i ffurf yr Adroddiad Prosiect Terfynol a’r Traethawd Myfyriol fod yn gyson â’r gofynion sydd wedi’u nodi yn yr adran ‘Paratoi’ch Cyflwyniad’ ar yr Academi Ddoethurol.
9. ADOLYGIADAU CYNNYDD
9.1 Rhaid i bob Ymchwilydd Doethurol gwblhau’r gofynion ar gyfer pob Adolygiad Cynnydd yn llwyddiannus. Cynhelir yr Adolygiadau Cynnydd ym mis 1 (h.y., y ‘Launchpad’), mis 6, mis 12 ac yn flynyddol ar ôl hynny. Cwblheir pob Adolygiad Cynnydd gyda’r Tîm Goruchwylio, gyda Chynghorydd Cynnydd Annibynnol yn bresennol hefyd o’r adolygiad cynnydd mis 6 ymlaen.
9.2 Mae gofynion ychydig yn wahanol ar gyfer pob adolygiad cynnydd. Mae’r holl ofynion, ynghyd â’r broses adolygu cynnydd, wedi’u disgrifio’n fanwl yn adrannau perthnasol y Mapiau Siwrnai (yr Academi Ddoethurol) ar gyfer y Ddoethuriaeth Broffesiynol. Mae’n bwysig nodi nad yw’n ofynnol i Ymchwilwyr Doethurol y Ddoethuriaeth Broffesiynol gwblhau’r gofyniad ysgrifenedig a ddisgwylir gan Ymchwilwyr Doethurol Rhan-amser ym Mis 24. Y rheswm am hyn yw y bydd asesiadau ysgrifenedig yn cael eu cwblhau wrth fynd ymlaen yn strwythur modiwlau a addysgir Rhaglen y Ddoethuriaeth Broffesiynol.
9.3 Dangosir cynnydd boddhaol drwy gwrdd ag amcanion a bennwyd mewn adolygiadau cynnydd blaenorol at y safon ofynnol. Bydd hyn, yn ei dro, yn dangos cynnydd boddhaol ar gyflawni cynllun prosiect a gytunwyd ar gyfer cyflwyno gwaith o fewn cyfnod yr ymgeisyddiaeth. Er mwyn hyrwyddo cynnydd boddhaol, disgwylir y canlynol:
· Cyflwyno gwaith sy’n cyrraedd safon ddigonol;
· Cyflwyno gwaith ar sail amserlen a gytunwyd;
· Dangos cynnydd boddhaol ar gyflawni cynllun hyfforddi a gytunwyd ar gyfer sgiliau ymchwil a datblygiad proffesiynol;
· Cadw mewn cysylltiad yn rheolaidd â’ch tîm goruchwylio a chymryd rhan mewn cyfarfodydd goruchwylio wyneb yn wyneb ffurfiol (yn bersonol neu drwy gyfrwng Microsoft Teams).
9.4 Byddai methu â dangos cynnydd boddhaol drwy beidio â chyflawni unrhyw un o’r disgwyliadau a nodwyd uchod yn gallu arwain at eich tynnu’n ôl o’ch astudiaethau.
9.5 Ceir rhagor o wybodaeth am y rheoliadau ar gyfer yr Adolygiadau Cynnydd yn y Rheoliadau ar gyfer Graddau Ymchwil a’r Cod Ymarfer ar gyfer Graddau Ymchwil. 
10. Y BWRDD ARHOLI AR GYFER YR ADRODDIAD PROSIECT TERFYNOL A’R TRAETHAWD MYFYRIOL AR YMARFER
10.1 Swyddogaeth y Bwrdd Arholi yw gwirio bod y gwaith a gyflwynwyd ar gyfer y dyfarniad yn cyrraedd y safon briodol ar gyfer y dyfarniad a bod y gwaith a gyflwynwyd wedi’i gwblhau gan yr Ymchwilydd Doethurol sy’n cael ei arholi.
10.2 Ac eithrio lle darperir isod (10.3), rhaid ffurfio’r Bwrdd Arholi fel a ganlyn:
Cadeirydd a Chynullydd 
Arholwr Mewnol
Arholwr Allanol
10.3 Yn achos aelod o staff Prifysgol Metropolitan Caerdydd sydd â swydd 0.5 FTE neu fwy, rhaid ffurfio’r Bwrdd Arholi fel a ganlyn:
Cadeirydd a Chynullydd
Arholwr Allanol
Arholwr Allanol
10.4 Bydd yn ofynnol bod y Cadeirydd a Chynullydd wedi dilyn yr Hyfforddiant i Gadeiryddion Byrddau Arholi ym Mhrifysgol Metropolitan Caerdydd ac wedi cael ei gymeradwyo gan y Grŵp Graddau Ymchwil yn rhan o drefniadau’r bwrdd arholi arfaethedig 
10.5 Ni cheir penodi goruchwylydd i’r Ymchwilydd Doethurol yn arholwr mewnol er y gellir gwahodd y goruchwylydd i fod yn bresennol yn yr arholiad llafar os bydd yr Ymchwilydd Doethurol yn cydsynio i hynny ymlaen llaw.
10.6 Lle nad yw’n bosibl penodi arholwr mewnol, gellir enwebu ail arholwr allanol.
10.7 Rhaid i’r arholwyr fod yn ymwybodol o natur a phwrpas y radd y mae’r Ymchwilydd Doethurol yn cael ei arholi ar ei chyfer a rhaid iddynt feddu ar wybodaeth arbenigol ac arbenigedd ym maes y prosiect ymchwil a, gyda’i gilydd, rhaid iddynt fod â phrofiad o arholi o leiaf ddwy radd Ymchwil Ddoethurol.
11. ARHOLI’R ADRODDIAD PROSIECT TERFYNOL A’R TRAETHAWD MYFYRIOL AR YMARFER
11.1 Bydd Ymchwilydd Doethurol sy’n ceisio gradd Doethuriaeth Broffesiynol yn cael ei arholi ar ei adroddiad prosiect terfynol a fydd wedi’i gynnwys yn y gwaith a gyflwynwyd. 
11.2 Mae dau gam i’r broses arholi:
(i) asesiad rhagarweiniol ar wahân o’r adroddiad prosiect terfynol gan yr arholwyr mewnol ac allanol, a fydd yn paratoi adroddiadau interim ar wahân ar y gwaith hwn. Dylai adroddiad interim yr arholwyr ar yr adroddiad prosiect terfynol gael ei gyflwyno drwy’r Rheolwr PhD o leiaf 5 diwrnod cyn dyddiad arfaethedig yr arholiad llafar;
(ii) arholiad llafar a gynhelir gan Fwrdd Arholi.
11.3 Dim ond pan ailgyflwynir gwaith y gellir hepgor yr arholiad llafar a hynny yn ôl disgresiwn y Bwrdd Arholi. Os digwydd hynny, bydd penderfyniad y Bwrdd wedi’i seilio ar arholi’r adroddiad prosiect terfynol gan yr arholwyr.
11.4 Yr Argymhellion sydd ar gael i Fyrddau Arholi (Doethuriaethau Proffesiynol)
Yn dilyn yr arholiad llafar, bydd gofyn i’r Bwrdd Arholi ddarparu adroddiad ar yr arholiad a gwneud un o’r argymhellion a ganlyn:
A. Bod yr Ymchwilydd Doethurol yn cwrdd â meini prawf y dyfarniad y mae wedi’i gofrestru ar ei gyfer. Gall arholwyr argymell bod y dyfarniad yn cael ei wneud:
(i) Heb ragor o newid neu gywiro yn yr adroddiad prosiect terfynol a’r traethawd myfyriol;
(ii) Ar yr amod bod gwallau cyflwyniadol neu deipograffyddol yn yr adroddiad prosiect terfynol a’r traethawd myfyriol yn cael eu cywiro o fewn 4 wythnos ar y mwyaf. Cymeradwyir y cywiriadau gan un arholwr neu’r ddau ohonynt;
(iii) Ar yr amod y gwneir newidiadau bach yn yr adroddiad prosiect terfynol a’r traethawd myfyriol sydd wedi’u nodi gan yr arholwyr ac y gellir eu cwblhau’n rhesymol o fewn 24 wythnos ar y mwyaf. Cymeradwyir y newidiadau gan un arholwr neu’r ddau ohonynt;
(iv) Ar yr amod y gwneir newidiadau mawr yn yr adroddiad prosiect terfynol a’r traethawd myfyriol a all gynnwys ymdrin â diffygion o ran cynnwys, dadansoddi a/neu gyflwyno mewn mannau a nodwyd gan yr arholwyr ac y gellir eu cwblhau’n rhesymol o fewn 12 mis ar y mwyaf. Cymeradwyir y newidiadau gan y ddau arholwr er na fydd angen ailarholiad.
B. Nad yw’r Ymchwilydd Doethurol yn cwrdd â meini prawf y dyfarniad y mae wedi’i gofrestru ar ei gyfer ar hyn o bryd. Gall arholwyr argymell cymryd un o’r camau gweithredu a ganlyn:
(i) Ei gyfeirio ar gyfer ailgyflwyno*: Nad yw’r Ymchwilydd Doethurol yn cwrdd â’r meini prawf ar gyfer y dyfarniad y mae wedi’i gofrestru ar ei gyfer ar hyn o bryd o ganlyniad i ddiffygion sylweddol o ran cynnwys a/neu gyflwyniad sydd wedi’u nodi gan yr arholwyr. Caniateir i’r Ymchwilydd Doethurol ddiwygio ac ailgyflwyno’r adroddiad prosiect terfynol a’r traethawd myfyriol ar gyfer yr un dyfarniad a chael ei ailarholi ar un achlysur pellach, gydag arholiad llafar neu hebddo. Dylid cwblhau’r newidiadau gofynnol o fewn 24 mis ar y mwyaf. Bydd yr holl arholwyr yn cynnal yr ailarholiad. Ni fydd yr opsiwn hwn ar gael i arholwyr wrth ystyried gwaith a ailgyflwynwyd;
(ii) Na chymeradwyir yr Ymchwilydd Doethurol ar gyfer dyfarnu gradd ar lefel Doethur. Bydd yr Ymchwilydd Doethurol yn ymadael â gradd MProf.
*Nid yw opsiwn B(i) yn gymwys wrth arholi adroddiad prosiect terfynol a thraethawd myfyriol a ailgyflwynwyd.
12. APELIO YN ERBYN PENDERFYNIADAU’R PANEL ARHOLI NEU’R GRŴP GRADDAU YMCHWIL
12.1 Mae ymgeiswyr ar raglen Doethuriaeth Broffesiynol yn gallu apelio yn erbyn penderfyniad gan Fwrdd Arholi neu gan y Grŵp Graddau Ymchwil o dan y Weithdrefn Apeliadau ar gyfer Ymchwilwyr Doethurol sydd wedi’i hamlinellu yng Ngweithdrefnau Apelio’r Brifysgol.
12.2 Lle apelir yn erbyn penderfyniad gan y Grŵp Graddau Ymchwil, gall yr apêl fod yn ganlyniad i’r isod:
(i) Peidio â derbyn cynnig gradd ymchwil
(ii) Peidio â derbyn Ffurflen Monitro Blynyddol i ddibenion cofrestru;
(iii) Terfynu cofrestriad ar ôl cael adolygiad cynnydd anfoddhaol a/neu anghydffurfio droeon â’r gofynion ar gyfer cynnydd.
12.3 Er mwyn apelio yn erbyn penderfyniad, rhaid i’r Ymchwilydd Doethurol ysgrifennu at Gofrestrfa Academaidd y Brifysgol (Cyf: Apeliadau) yn egluro’n llawn y sail dros apelio. Rhaid gwneud apêl o’r fath o fewn dau fis wedi i’r Ymchwilydd Doethurol gael ei hysbysu gan y Grŵp am y penderfyniad y mae’n dymuno apelio yn ei erbyn. Bydd y Gofrestrfa Academaidd yn trefnu i gael barn annibynnol ysgrifenedig gan rywun o’r tu allan i’r Brifysgol a fydd, yn achos manyleb prosiect, yn arbenigwr yn y maes mewn sefydliad addysg uwch arall. Bydd y canlyniadau i ymchwiliad o’r fath yn derfynol a rhaid i’r Gofrestrfa Academaidd hysbysu’r Ymchwilydd Doethurol a Chadeirydd y Grŵp Graddau Ymchwil amdanynt yn uniongyrchol a bydd hynny’n derfynol.
12.4 Er mwyn apelio yn erbyn terfynu cofrestriad, rhaid i’r Ymchwilydd Doethurol ysgrifennu at Gofrestrfa Academaidd y Brifysgol (Cyf: Apeliadau) yn egluro’n llawn y sail dros apelio. Rhaid gwneud apêl o’r fath o fewn dwy wythnos wedi i’r Ymchwilydd Doethurol gael ei hysbysu gan y Grŵp am y penderfyniad y mae’n dymuno apelio yn ei erbyn. Ar ôl cael yr achos dros yr apêl, rhaid i’r Gofrestrfa Academaidd gynnal ymchwiliad priodol ac wedyn cyfeirio’r achos i sylw aelod o Fwrdd yr Is-Ganghellor er mwyn cael penderfyniad. Rhaid i’r Gofrestrfa Academaidd roi gwybod i’r Ymchwilydd Doethurol a Chadeirydd y Grŵp Graddau Ymchwil am y penderfyniad a bydd hynny’n derfynol.
12.5 Fel arfer, penderfynir apeliadau o dan baragraff 12 o fewn tri mis ar ôl cael yr hysbysiad am yr apêl.
13. GWEITHDREFN CWYNION
13.1 Anogir Ymchwilwyr Doethurol i drafod unrhyw faterion sy’n codi gyda’u goruchwylwyr yn y lle cyntaf. Os nad yw hyn yn ddichonol, dylent gysylltu ag Arweinydd Astudiaethau Graddedigion yr Ysgol neu’r Deon Cyswllt (Ymchwil). Mewn achosion lle byddai’r Ymchwilydd Doethurol yn hoffi trafod mater y tu allan i’r Ysgol y mae’n astudio ynddi, dylai gysylltu â’r Dirprwy Gyfarwyddwr Ymchwil.
13.2 Mae’r sefydliad wedi mabwysiadu gweithdrefnau i ymdrin â chwynion ac apeliadau ffurfiol sydd wedi’u hamlinellu yn y Llawlyfr Academaidd.

